khistorydata/jeongjo-sjw-relations huggingface dataset:
정조 21년 · 목
黃海監司李義駿狀啓以爲安岳罪人任希卨毆打任廷得第九日致死甲寅四月二十四日囚初檢傷處右缺盆骨下有靑黯微堅處一處左耳下有靑黯微堅處一處後肋有血癊微堅處一處右頸有血癊微堅處一處左臂膊下肐肘上有微紫皮綻處一處右臂膊有靑黯微堅處一處實因以毆傷致死懸錄屍親任希悅招內今月初三日渠子廷得放馬草場回到射亭則任希卨與朴東碩等同爲習射而希卨於廷得爲十一寸庶叔故廷得呼希卨以叔則希卨發怒拳毆廷得項頸脇肋之間而賴朴東碩等挽解仍爲歸家翌日痛臥胸牽脇痛身熱如火頻索冷水邀醫診視試用人糞數鍾子而病勢漸劇十一日仍爲殞命卽欲告官則希卨兄希周父世赫等懇乞曰希卨當飮藥殺之勿爲告官云故果爲停止十五日始爲發告云正犯任希卨招內射亭習射之際任廷得謂渠曰叔之矢不中矣渠責之曰近來兒輩語每不順若此則得談於人云數次言詰而罷翌日射會之路望見廷得立於庭中矣伊日午間廷得捆屨未了忽發寒戰擁衾大痛則厥父招醫人朴寬甫等多般藥治十一日仍爲致死而廷得病時及身死後廷得父初無執言及至成服之日聞人恐動之言竟至告官云看證朴東碩招內任廷得向任希卨區別嫡庶希卨發憤以手連數次揮打廷得腮項之間適因放溺雖未能詳知其某處之當着而打之者武夫被打者弱骨也其所受打似不輕歇而希卨又欲下手之際渠極力挽送矣今月初六日往廷得家則廷得父問被打顚末故備說伊時事狀而出來之時適見前舍有新織之屨而一隻未了故問於廷得家人則以爲廷得初四日捆屨未了而仍得寒戰之症云干連朴召史招內今月初四日廷得父希悅來言廷得有寒熱之症方欲出汗而其妻出野無人煎粥汝須招來云故依言率來云干連醫人朴寬甫招內今月初七日任希悅請看其子病故往見則病勢危劇問於其父則以爲初一日渠有房勞而初四日病臥云渠以未可執症之意爲言云初檢官安岳郡守李文會結辭以爲此獄肯綮非但傷處之明白被打實狀詞證畢具至若醫人朴寬甫之與廷得父問答也犯房失攝等語及朴召史之爲廷得發汗率來其妻等事似有一分審愼之端而檢驗時細察形色則無所襯着於病死條驗於諸招參以事理廷得之被毆致命的實無疑云覆檢傷處各人招辭與初檢同實因以被打致死懸錄覆檢官長連縣監呂駿永結辭以爲任希卨毆打之狀非但看證之質言告官之時當殺希卨以償廷得之說至發於乃兄希周之口則卽此一款斷案已成云此獄則任希卨之於廷得名雖尊行實居降等廷得以疏屬姪行時常忽待因爲平日致憾之資及其射亭拾矢之際忽以叔也之稱斥呼於稠人之中則以渠內不足之致宿憾新憤轉轉層激言辭相詰漸至鬪閧毒手怒拳不計死生勢所必至畢境胸脇牽痛而致命在於九日之內則廷得之死專由於希卨而又況公證目擊旣有朴東碩之質言則詞證備矣挽止告官私請償命則眞贓著矣參以情法償死之律渠烏敢逭而第其殯殮數日方始發狀者屍親之事已涉殊常且其犯房發熱出汗不得之狀終不能明白査究此一款亦屬可疑若其打後添病因仍致死則其病邊打邊之孰輕孰重終難分開獄情到此愈覺疑晦其在審克之道或不無罪疑之慮而獄體至重不敢以淺見臆斷令該曹稟處長淵罪人李得春足踢閔師白第三日致死乙卯十月初一日囚初檢傷處腎囊右邊色微紫處一處狀如大錢葉按之微堅腎子微縮實因以被踢致死懸錄屍親閔師傑招內今月二十四日渠弟師白妻來言曰昨日家夫被打於李得春云故急往見之則渠弟氣息奄奄以喉間微語曰昨日往弔金中潝家葬事與李福春得春兄弟及李出身金同金等偕來時我與福春執手弄談而其弟得春忽地發怒兩次踢我腎囊至於仆地則福春扶入於同金父得龍家終夜若痛今始馱歸而腎囊牽引生道無望我死之後必以得春報讎云矣病勢漸重二十五日仍爲殞命云正犯李得春招內今月二十三月慰問金中潝之葬事歸路閔師白泥醉挽執渠兄福春之衣以吾子等說戲弄非但衣冠之見裂將有日暮未還之慮扶起渠兄欲爲率歸則師白固執不捨渠以率歸之計手擠師白者再次而師白乍仆旋起難以解釋且渠兄以爲吾與同甲儕輩相戲非汝所知云故渠先歸家足踢之說千萬瞹眛云看證李出身金同金等招內閔師白與李福春醉臥路上相與戲謔得春忽地發憤足踢師白之腎囊者二次而師白仆地則福春扶起師白偕入于同金父家云初檢官長淵縣監李永秀結辭以爲李得春踢人腎囊纔過兩日竟至殞命則成獄一款更無可疑云覆檢傷處實因各人招辭與初檢同覆檢官松禾縣監丁藎祖結辭以爲腎囊係是要害處則是處受傷而不能保時日之命者十居八九師白之延及三日而殞者不無一條疑端而死者臨終之言如彼丁寧同金等目擊之證若是眞的得春行兇斷然無疑云此獄則致命旣在辜限詞證亦甚明白兩檢實因皆以被踢懸錄痕損在於腎囊云而腎囊乃是虛㥘速死之處凡人戲謔雖無心撞着者緊則卽死而決無耐過數日之理閔師白之乍仆旋起扶入鄰家者可見撞觸之不緊重而致死於三日之後似非踢腎之祟以其起鬧時光景言之墦間扶醉路上擠戲乃以同庚之好誼至有呼子之諧談則爲其弟者設有不平底意似無狼鬪欲殺之心凡此數事不無疑端而第其日暮歸路醉客輒復苦挽則以常漢愚悖之習急於解脫或擠或踢勢所必至而畢竟使無故之人殞命於數日之內則有不可以一二疑端遽議於惟輕之典令該曹稟處鳳山罪人李尙文推擠黃召史當日致死丁巳五月初三日囚此獄則黃召史素以抱病羸瘠之人見其子被打於李尙文之狀驚遑赴救之際氣窒昏倒其夫金重呂扶歸其家竟至當夜殞命則乃以被踢於李尙文樣發告而及夫初覆檢驗也屍首一無痕損以屍親招觀之初則曰瞥見其若踢後則曰不可專歸於被踢云以看證招言之黃女以喉痺之症積年沈痼而伊日昏絕之際口吻之中菜飯雜吐亦似關格云無冤錄病患死條若無痕損委是卒死之文正合於此獄旁照其死也由於病而不由於踢節節無疑成獄一款非所可論謹依聖敎直爲疏放計料○刑曹啓言安岳郡殺獄罪人任希卨獄事細閱初覆檢狀則痕損已著詞證俱備成獄一款無容更議而第各人招中犯房等說雖不無爲元犯湊合粧撰之意而廷得於被打翌日或出庭或梱屨則其受傷之不至深重可知且以病症言之身熱如火連飮冷水所服之藥又是治熱之劑而其死也拖至九日則未必專由於被打道臣之付之罪疑不無意見而獄體至重臣曹不敢擅便請上裁長淵縣殺獄罪人李得春獄事考之檢狀參以諸招成獄償命斷無可疑大抵師白之於福春墦間諧謔都不過酒氣所使以其弟挽解脫歸之心初豈欲踢及要害竟至致命而毋論有心無心師白死則死耳此而有所容貸則似此情犯將無成獄之獄道啓論列雖不無意見而其在重人命嚴獄體之道實難遽議惟輕之典請罪人得春依前嚴訊期於得情之意分付道臣敎以安岳任希卨則死者之死死於因病樣道曹之啓皆屬於傅輕則曰宥之義但當曰宥希卨宥之之後長淵李得春之戲殺獨不可議到於宥邊乎希卨得春等竝依道啓施行事分付
정조 21년 · 목
承旨持公事入侍藥院日次承候也○予曰備堂現告果已捧入乎承旨洪仁浩曰昨夜捧現告人外尙無指的矣予謂煥之曰昨日臺臣避嫌凌踏大臣罔有紀極是豈敬大臣尊朝體之道乎以本事言之近來籌坐之會旣發此等諧謔之說則其在臺閣者一言相規不爲無據而及其現告之際若使諸宰自首則恐欠禮待欲使臺臣指的則亦近迫隘此實兩難之道故昨所以混捧現告矣然於其中如有初不干涉而欲爲自潔其身者則同歸於䵝䵢之科亦豈不未妥乎煥之曰臺論旣發之後問於諸宰則孰肯曰吾則不爲乎臣意則混捧現告亦爲乞容之聖德矣鎭寬曰凡臺言有風聞言者有指的言者而此事則臺臣旣因風聞云爾則附諸絕纓之義不當明白露示且籌堂事面與他自別今若以此事書之頒外則反有輕朝廷之慮矣予曰卿言似然矣如此而止則猶可以懲後乎鎭寬曰來頭則必有淬勵自新之效矣予曰大抵近來無論小事大事小官侵斥大僚無所顧忌紀綱之解弛朝廷之不尊實由於此寧不寒心自今以後則各別禁飭可也
정조 21년 · 강
遞承旨李魯述以李勉兢代之前望也
정조 21년 · 목
予謂在學曰卿之今番辭疏無已過乎在學曰抱川事臺諫只言守令而此事終始關由於臣臣豈可委之本倅而獨自晏然乎以是不得不陳疏自覈矣予曰具家山訟査啓何不到底窮覈而若是草草乎向於新楊牧之辭朝也亦有下敎者而其家靷期尙今遷就必認以爲訟端之未出場而然是豈予眷念綾恩家之本意乎在學曰今番入葬時不無更爲作梗之慮故自臣營當各別禁飭而聞其家襄禮則以査啓判付之未下不得遽然姑爲停止云矣予曰左相則以爲綾恩家旣是本宗則彼隻之禁葬作變有關風化至請作犯人期於痛治而卿之査啓則只論具宜錫一人其餘具姓則別無參涉作變而然乎在學曰然矣予曰此事欲待左相登筵詢問後處分矣今聞其家査啓判下後始可克襄云故今果召卿而狀啓不得不還下卿其更加嚴査以啓可也在學曰龍仁殺獄罪人金元喆卽十五年久囚而前後飭敎更査非止一再至於今番査案始得一條生路甚奇事矣予曰今始果得飮滷明證而然乎在學曰然矣
정조 21년 · 강
還送京畿監司李在學狀本仍命具氏家山訟更卽査啓
정조 21년 · 목
該監司狀啓以爲儀仗庫郞廳具得魯擊鼓原情判付內覈出首謀照法處決事命下矣楊州牧在囚各人捉致臣營富平府使尹光碩安山郡守李魯在別定參覈官會同推覈幼學具宜錫招內渠八代祖墳在於永膺大君文懿公兩墓十步餘後孫微弱久未省掃矣今春同宗一人來言曰先代墳墓䐉後有新墳而舊墳則少如兒冢坐向相左云故通告諸族齊會山上欲見誌石先毀古冢乃是生土而更掘新墳之階砌近處則果有灰版故改封築覆莎後與諸宗散歸矣其翌日自本官推捉刑推後仍囚獄中其後兩墳之事無所干涉云具永祚招內渠家與具悌元家山地相訟始自渠祖父而祖父生前不得掘去其逼葬之冢飮恨而死渠父繼又起訟終未得捷因此添病渠於悌元家可謂世世血讎報復一念銘在肚裏矣今三月具悌元祖父喪出之後聞當合窆於舊墳云故悲憤所激不顧死生將營私掘之計月前具宅遠又於具孝元處慘遭毆逐之辱牢定私掘之論故渠亦欲一雪幽明之痛得出役軍及器械同情毀掘果爲的實云具宅遠招內渠七代祖墳爲具孝元之所平夷葬其父於灰版至近之處今春覺得之後與具宜錫及諸宗人同會山上改築成墳渠往見具孝元力請移葬則孝元非徒不聽號令奴僕亂打逐出渠卽孝元曾大父行而藉其勢力侮蔑毆打渠遂爲私掘之計與永祚相議則永祚亦爲意合故募得役軍乘夜上山私掘二冢而役軍甚少不能盡毀灰版此爲餘恨此事實是渠所主張而與具永祚同議爲之他人則元無參涉之事云具宅遠刑問一次更招以爲今此兩墳私掘具緹欽主張爲之役軍器械皆是緹欽家所出而渠同是子孫又切見辱之憤與緹欽子同力毀掘果爲的實而緹欽言于渠曰吾旣犯罪當被刑配而吾之病勢方在垂盡之境赴配無路汝以主張出射樣納招爲好云故前招中不告緹欽云役軍金福只招內具毅和使渠傳喝於具永祚家請貸三兩錢永祚言近寺有運石事要與同往而直向具判書山所故滿心驚㥘自願觀望於後峯仍卽還家追後料得則昨夕委送必是助役之意云矣今此兩墳私掘之擧實是前古所無之事而具得魯原情中旣有具明遠具敦和挾憾禁葬之說則今番私掘之造謀似不出於此兩人而非但永祚宅遠輩之初不語及役軍等處多般鉤問而終無一言可疑之跡具永祚則率役軍上山之事渠是首犯故已施二次之刑而其父緹欽主張本事誘囑宅遠之狀盡露於宅遠之招則毀掘者雖是永祚造謀者卽是緹欽所當照律嚴勘而係是朝官令該府拿問勘處具宅遠則托以見辱於彼家甘聽指嗾於暗地與永祚合力而躬自執役爲緹欽指使而替當主謀其間情節已盡輸款則不可以已施刑訊遽先發配待拷限更加嚴刑照律遠配具宜錫則托以誌石之尋見毀破年久之墳塋又掘他冢之階砌者究其所爲誠甚駭痛當以毀掘古冢律勘斷具毅和則請貸錢兩之說起送福只之事旣出於福只之招顯有助役之跡而旣是朝官亦令該府拿問處之敎曰査啓欲待大臣登筵時詢問後使之更査矣昨聞綾恩家靷期以査啓之未下尙今遷就云主家事過矣以念舊之意別般行査不可但以得捷言斯速完襄彼隻之現形於近處者付之畿伯緝察而此査啓中首犯卽具緹欽與近日所聞於筵席者有異畿伯豈不能到底窮覈致此相左乎此狀啓還下送使之更卽査啓
정조 21년 · 강
江原監司徐有防以銀溪驛官用柴炭價措劃啓
정조 21년 · 목
該監司狀啓以爲因檢閱吳泰曾所啓銀溪驛柴炭從長措劃事有命矣卽接該察訪承慶恒所報則以爲一依他驛例分殘盛均排各驛使之責應則似有目下捄弊之責而此若不然某樣錢穀中量宜區處云矣今若依該察訪所報均排各驛則反有祛弊生弊之患本道會付穀與詳定錢俱爲不敷實無就此措劃之道銀溪驛通一年官用柴炭價六十兩自今爲始自臣營從長拮據每年劃給之意成給節目于該驛
정조 21년 · 강
司諫張至冕陳疏
정조 21년 · 목
疏略曰臣於見職無一分可堪之望有自來必遞之義玆者亞諫之新除乃在另擇之初政夫國之有臺閣將以恢張淸朝之耳目論擧時政之得失而近者遞易無常責任還輕故此大僚所以慨然建請必欲擇其人而久其任也如臣庸愚苟然充數則烏在其選任責成之意哉況臣前冬一事有辱臺體鐵限在前株守難改庚牌之下承膺無路玆敢猥控文字仰瀆崇嚴伏乞聖慈俯垂鑑諒亟賜鐫免則不勝幸甚臣於目下一事竊有區區愚見敢此附陳焉噫朝堂垂紳參決籌務所處者巖廊之尊也所講者民國之策也今玆評酒論色等語至發於僚臺之章有駭聽聞大關體統責在董率雖不赴坐宜有引咎之擧而昨日大臣之箚陳至於閒談固然等句語殆若爲諸宰分疏者然始不自引有傷廉隅終又遊辭或近漫漶而且其査實之請尤有乖於聖朝禮臣隣之意鄙語俚說雖未知出自誰口而一例勘罷同示薄警不害爲楚宮絕纓之意也今乃發問臺臣强令指名則豈不有傷於淸朝敦厚之風乎且伏念臺臣問啓恐非美規臺閣論事每因風聞則目所未見之事口豈能質言乎今使諸宰而自首則恐欠禮待欲令言者而指的則亦近迫隘伏望更加三思依前處分仍寢問名査實之命則庶有光於包含之聖德也臣於僚臺罷職之傳敎有不勝惶悚之至而第念尊臺閣敬大臣自是一揆觀其避辭雖涉侵斥原其本情亶出規警今以大臣之故斥罷臺臣恐有欠於勵風稜來諫諍之規矣亦願深留聖意收還臺臣罷職之命以存官師相規之體焉臣於前吏判事尤有所慨然者當初李鎭斗之檢擬大是做錯有拂公議則大臣之囚治政吏義有可據事出相規而其疏對語不思引過之道反爲遂非之計太涉張皇專事噴薄此豈平日所期於重臣也哉說往說來徒傷體面臣謂俯循臺請施以譴削之典宜矣
정조 21년 · 강
召見諸承旨于熙政堂
정조 21년 · 강
召見奉朝賀李命植判府事金華鎭于熙政堂
정조 21년 · 목
予謂命植曰卿之筋力尙亦强健而屢勤致仕之請故亦難强迫迺於今日俾遂懸車之願在卿則旣壽多福奉身而退可謂俱美在予心則其爲悵耿當如何予謂華鎭曰卿遲暮之境旣經三霜而筋力比前無減實爲可幸先朝壽考之化人到今咸囿故至如六七十老人皆有少壯之意若四五十以下人則恒言不稱老之外亦不可以老年自居矣予曰靈壽閣肅拜當於何日爲之乎華鎭曰今日仍欲爲之矣
정조 21년 · 목
諭善尹得孚入見如儀內閣直提學李晩秀隨入得孚於前受音中抽孔子謂曾子曰身體髮膚章及孔子曰君子事君進思盡忠章及孟子曰責難於君謂之恭章凡三章請元子臨講訖得孚曰以難事責於君似爲愚頑而謂之恭何也元子曰能諫其君故謂之恭也得孚曰誠然矣臣之愛君甚切故每以難事責君者出於尊君之心也豈非恭乎仍臨講敬身篇自丹書曰止見得思義得孚曰如有疑義願賜俯詢焉元子曰出門使民之時如見大賓如承大祭若出門使民之前則將如之何得孚曰此時則當儼若思君子之動靜無不敬於此可見矣此義在於論語註也元子曰己所不欲勿施於人何也得孚曰己之所不欲施之於人則人必厭而惡之故初不施之於人此恕之事也仍請元子更讀一遍
정조 21년 · 강
左議政蔡濟恭右議政李秉模因臺臣洪致榮避辭陳箚請譴賜批
정조 21년 · 목
濟恭箚略曰臣冒上一箚區區願忠之心只知有懷必陳不知其言之反觸臺臣之怒凌轢臣侮辱臣無復餘地臣且驚且愧不知置身之所第其言有曰此胡大事也以臣見之籌司謀國之地十數卿宰一時見罷六部諸司幾盡空虛國之大事孰有過於此者乎此莫非爲大臣者平日不能表率之致臣雖愚迷豈不知先自引罪之爲當而臣於重卜以後凡籌坐賓對或因聖心悶老或因賤疾難强慢不趨詣者已數年于玆矣以故其不以大臣自居擧世皆知今忽於諸宰被罪之日晏然爲引咎之端則豈不爲可笑之甚乎以是自量言不及已只請明査而處之者蓋欲使聖朝綜核之政無少欠缺廊廟夙夜之臣得免䵝䵢而已一字半句初不到於査問臺臣未知臺臣緣何故而怒臣至此也大臣臺閣本自相可否臺閣之言有不可於大臣之見則大臣否之大臣之言有不可於臺閣之意則臺閣否之此盛世美事也雖然曰可曰否只當論本事之當然與不然而已何必不當怒而怒務爲噴▣然後快於心歟臣宜去不去白首盤礴所感者君恩而君恩無一報答所憂者世道而世道無少整頓惟有奉身以退是爲臣準備之語而鍾鳴漏盡從他喧笑臣之自侮也如此則今者臺臣之言非臺臣侮臣臣實使臺臣侮臣第念人之爲人莫不具四端四端者仁義禮智也義者宜臣則未能爲職事之宜禮貴序臣則不能使搢紳修朝體之序智爲知臣不能自謀其身垂死之年受困於人數則月課疏則歲課而猶且恬然若無知如此而尙可備數於人束帶於百僚之首乎伏乞亟賜矜憐削臣所縻相職許臣歸死田里批以世之持卿把卿侮之蔑之者是豈卿之忤於世世亦豈眞惡於卿而然哉朋淫于下餘風未沴汲汲於黨同而伐異其勢自不得不是者不能是非者不能非私意橫流公眼皆眯卿雖日以嘉謨嘉猷對揚於廊廟之間言發以爲疵捃摭當隨至觀於今番事亦足爲鑑査問云者問於臺臣之謂也而右相箚說此至如卿箚數百言曷嘗有這箇一問字耶爲其査正令承宣問于臺臣捧現告現告改捧之請亦右相箚辭也大抵本事命之者予也請之者右相也而間於其間之卿忽地替被凌畓朝體之寒心姑舍是予心之瞿然爲如何目今百度雖不貞萬事雖不振手中之衡枰不欲爲人所低仰人若敲撼其將依其言副施又或窺覘其可墮其術露示乎予有捨卿之心然後捨之卿有負予之跡然後退之雖使李羽逵洪致榮輩在於前後左右而投匭上章迭名爭出何損於卿何害於卿哉大臣事君之道異於具僚先國事而後身計莫云人言之不可不恤事到不得不然處自有時措之宜卿若知身不已有之義體此十行之諭更勿以引遞等語煩予黈纊三公亞於一人三公尊一人亦尊卿等雖欲自輕得乎卽起安心視事仍命遣史官傳諭○秉模箚略曰臺臣避辭深以臣爲非至謂之見誤僚相人見固有偶然而同者亦有偶然而不同者臣與僚相請査之論卽偶然而同也僚相何以誤臣臣何以見誤於僚相也風聞論事蓋出權宜之法風聞而得實則罪其當者風聞而雖不得其實未嘗以此而罪言者廣開言路之意循名責實之政兩行而不悖未必事事皆問而或有不可不問之事未必言言皆問而或有不可不問之言不問之非所以加重於臺閣問之非所以輕視於臺閣也若今者備堂事區區愚見竊以爲不可不問也朝家之所與爲國者卿大夫也忠信而勸之軒冕而榮之非爲其人夫然後朝廷可尊也臺疏中一二句語在諸宰爲莫大之羞以淸朝忠厚之風雖不欲自言其我無是也四方傳聞擧而歸之於將無同則其所損之輕重當如何也臣爲是之慮妄有所請反被臺臣之斥滿心慙愧自恨其言未見孚於人也雖然言不必苟同各守其見何傷於相可否之義而臣所歷日而靡措者近日籌坐臣輒獨赴苟然盡心民國之事講究不置則調諧何由而作人言何從而至也一則臣罪二則臣罪伏乞亟賜斥退以新中外之觀批以卿之初請査問觀於今箚益知之卿曰夫然後朝廷可尊也予亦曰如是也故處分先混圇而後區別云耳大抵近俗闊略於繩檢有非一葦可航設有公座調諧卿何以捫之且況決無是而風傳易爽者耶至於現告之不問當者亦必由於該房之做錯卿須安心視事仍命遣史官傳諭
정조 21년 · 강
遣承旨馳詣明陵奉審摘奸局內諸陵一體奉審摘奸
정조 21년 · 목
諭善尹得孚入見如儀內閣直提學李晩秀隨入元子臨講前受音自丹書曰止見得思義又加讀曾子曰以下至禮義立文義則事思敬之義狎而敬之義欲不可從之義敬勝怠之義皆善答無礙出通栍得孚曰如有疑義更賜俯詢元子曰使耳目鼻口心知百體皆有順正耳目心知百體則此章中果爲言及而至於鼻口此章內初不言及而忽添入於統論中何也得孚曰此誠可疑第鼻之於臭口之於味亦百體中事故言百體則口鼻之欲同在其中矣元子臨講新受音自曲禮曰無側聽止色容莊論說文義
정조 21년 · 강
命來十一日輪對日次當次人受點後日次來待
정조 21년 · 강
敍前備堂金持默金文淳閔鍾顯權▣李秉鼎李書九南公轍竝仍任其中有實職及將任人亦皆仍任推承旨李肇源
정조 21년 · 목
敎曰初則混勘而旋許査問者將有斟量今番事決知其風聞之爽誤伊時之事勢蓋有然矣如此則言者當者俱無可嫌之端備堂譴罷人竝敍用仍任備堂牌招察任其中有實職及將任人亦爲仍任○敎曰混同出牌之前備堂金文淳仍爲還差當該承旨推考
정조 21년 · 강
還給兵曹判書權▣牌招啓辭推承旨李肇源
정조 21년 · 목
政院啓言兵曹判書權▣仍任事命下矣請卽牌招傳授命召敎以牌招有命則只當以受符啓辭豈可別請牌招當該承旨推考此啓辭還給○政院以▣再違召啓敎以更爲牌招
정조 21년 · 강
命諸備堂中無實職人竝付軍職仍任人亦爲口傳下批總戎使金持默敎諭書密符前授者仍授推承旨李肇源
정조 21년 · 목
政院啓言總戎使金持默仍任事命下矣時無職名請令該曹口傳付軍職仍卽牌招敎諭書所當更爲啓下而此與新除授有異在前如此之時有前所授密符傳授之例今番何以爲之敎以旣有牌招之命則豈可只請總使付軍職乎又豈可以受符別請牌招乎爾則推考諸堂中無實職人一體付軍職而仍任人亦爲口傳下批敎諭書密符前授者仍授
정조 21년 · 강
命前備堂金華鎭趙鎭寬還差備堂工曹判書趙尙鎭亦爲差下
정조 21년 · 목
因金文淳李書九南公轍付軍職單子有是命
정조 21년 · 강
吏曹判書李秉鼎上疏請勘賜批
정조 21년 · 목
疏略曰臣罪臣自知之臣之得有今日是誰之賜也在臣感激圖報之道凡係名義之重隄防之嚴明目張膽死生以之固宜百倍他人而怵畏懸法旣不敢拚命力討眷係隆渥又不能引義決退伈伈泄泄苟度歲月辜恩負國死有餘罪而區區自靖者惟在於斂避權要粗表微忱曩在甲寅夏適忝銓長以此引義席稿奉牌屢宿竢勘而畢竟問啓之下辭敎截嚴至有臺諫權減之命臣於是乎逃遁不得冒沒出脚孤負初心迄有餘媿今番恩除亦不敢更事煩瀆聞命卽膺因仍盤礴滾到六朔殆若平常無事之時了無含冤忍痛之意自來秉執蕩然壞盡中夜屢唏有時繞壁乃者臺疏出而臣之身名益瓦裂無餘矣嗚呼臣早知李鎭斗之來歷則固當見其名而心驚尙何擧擬之暇論不知亦罪臣方自訟彼臺臣若以此罪臣則只宜拜受寧或介介但其至再至三有若奬進等語旨意憯刻直驅臣於故犯之科旣曰義理樹立而繼曰反是又以豈有所不知等語解之簸弄嘲侮惟意蹴踏噫其甚矣臣心骨俱靑直欲溘然而無吪及伏見臺疏批旨所以庇覆臣昭洗臣者靡有餘蘊臣雖卽日滅死更無餘憾本事顚末臣旣略陳於前疏今何敢架疊而至於再三檢擬特以遷轉窠出排擬乏人故也且知而擬之一己爲罪不知而擬則雖過再三均爲無情以此抑勒世孰信之若論其首尾論列隱暎閃忽殆莫測其端倪臣未知眼駭者何政陰邪者指誰而顧臣將護病母情理懇迫一切世事便同聾瞽臨政副急信心呼望恢蕩之聖化縱欲殫誠而裨補激昂之物議難保隨處而稱塞人言之來固已自料今何可切切較挈以傷忠厚之風哉至若籌坐一款斯言出而廊廟之體貌蔑矣士夫之羞恥極矣臣亦現告中一人撫躬汗顏祗自慚赧不自意備堂甄敍之命實職仍任之恩忽下於縮伏訟愆之中臣身已落於坑坎抗顏周行更無其望伏乞亟削臣職名仍勘臣辜犯批以所遭之失實爲臺臣惜其妄着至於籌坐事尙可謂餘事勿辭行公
정조 21년 · 강
禮曹判書閔鍾顯陳疏請譴賜批
정조 21년 · 목
疏略曰公庭言色禮經垂戒籌坐諧謔朝體攸關苟使臣名行有素足以見孚於人則臺臣之言胡得焉此在臣實爲羞愧欲死之端雖荷聖慈曲賜庇覆在臣廉隅不敢揚揚冒出伏乞亟命鐫遞批以非當該卿亦等耳卿其勿辭行公
정조 21년 · 강
副護軍南公轍陳疏請譴賜批
정조 21년 · 목
疏略曰諫臣疏語中數條論列乃是搢紳羞恥之目而當初現告旣不請査又未照檢只憑座目計其仕日多寡有所去就而臣亦不免苟使臣平日言行無愧古人修之於內而見之於外者足乎己而信于人則豈有是理此臣所以難安者也顧今聖上垂拱百度惟貞廟堂期會卽不過按例擧行別無四方簿牒之稟奏判署者則或於籌司之坐語及燕私間以談笑上之有媿於節謹之行下之有違於非公不言之義以此見誚誰有得免而今者諫臣之言徒憑傳聞不存區別使淸朝濟濟之卿大夫擧皆不安於廟堂之上臣竊惜之設令諸宰之中眞有是失豈無一人出而規正乎臣於飭敎之後連爲赴坐苟有是事豈不聞覩反己求人終未記錄臺諫之許以風聞論事古之美制也言者之意必以有聞無隱之義得自傳說書諸章奏欲其有者改之無者加勉然人必求乎無過而言不期於相勝若使風傳爽誤則此誠朝廷之幸而爲諫臣者惟恐其事之或實不當以其說之不用爲媿也大抵此事關係不輕一以傷廟堂之事體一以累士夫之廉防苟有所懷不敢不陳臣望實不稱才具不堪黽勉承膺將半年矣況今名入現告之後則因仍行公尤非可論伏乞亟遞批以爾非當該已料於爾疏之前勿辭察職
정조 21년 · 강
還給上護軍金文淳疏本推捧納承旨李肇源
정조 21년 · 목
文淳因備堂事陳疏請勘而上言于三字書于第一行敎曰此疏與尋常違格有異太欠致愼還給捧納承旨爲先從重推考
정조 21년 · 목
諭善尹得孚入見如儀內閣提學沈煥之直提學李晩秀隨入元子講前受音自曾子曰止禮義立又加讀論語曰以下至可以觀德行訖文義則齊遬之義口容止之義鑾和珮玉非辟之心無自入之義皆善答無礙出通栍後得孚又仰問射時觀德行之義元子曰云云得孚曰射者於進退周旋之際正其志直其體待弓矢審固之時其中所存德行可以見矣然則君子讀書之時整其冠端其容跪坐咿唔之際其中所存可見而或誤讀或倒讀則其中所存之不誠亦可見矣豈不可畏者乎元子講新受音自士冠禮止毋爲口容文義訖得孚曰如有疑義更賜俯詢焉元子曰九思言色思溫九容言色容莊何也得孚曰莊中有溫溫中有莊色容莊時當思溫矣
정조 21년 · 강
命兵曹判書權▣更爲牌招尋命給由
정조 21년 · 목
政院以▣三違召命召傳授一時爲急啓敎以更爲牌招政院又以▣違召啓敎以聞有實病給由待過限牌招傳授
정조 21년 · 강
護軍李書九陳疏乞免賜批
정조 21년 · 목
疏略曰夫容貌辭氣君子所重詩云愼爾出話敬爾威儀無不柔嘉古人所以操存省察於造次顚沛之頃者蓋如是矣矧爾朝廷之美濟濟翔翔位著之言侃侃誾誾一失其度是謂悖德故春秋之世列國之賢大夫尙能以言辭動作之節知其人之休咎禍福如燭照而龜卜臣雖不肖粗聞斯訓況今聖明在上崇尙禮義蓋將以三代遺風化民成俗臣幸際此會猥廁卿班豈不欲感發砥勵仰答盛化而性識愚魯矯揉昧方點檢平日之言行顚倒放失者十居八九藉使暴慢鄙倍或不至如彼之甚其不能從事於規矩繩墨之中臣亦自知一己之身心尙且如此雖欲出謀發慮自效於民國之事本之無矣將安所施此臣所以反躬慚歎只恨其自治之無素者也人言之來惟當受以爲謝益思加勉然而堂堂淸朝名忝卿士之列者乃以下流賤行厚被譏斥則其爲傳笑於中外貽羞於簡策匪徒有關於一身之名檢而已何敢以言出泛論身經薄勘有所自解抗顏復入於樞筦機密之地乎伏乞亟賜鐫免批以卿亦在混勘之中而反有此揖遜之語乎勿辭行公
정조 21년 · 강
命江華留守李義弼罷職監官烽直依律文勘處
정조 21년 · 목
備局啓言卽見該留守李義弼狀啓則以爲今月初七日黃昏後本府南山烽臺終無擧火之事故事極疑怪烽燧監官金宜運捉來査問則烽臺直崔莫千被酒泥醉以至失瞭莫重烽燧無端不擧萬萬驚駭該監官臺直竝嚴囚以待處分不能檢飭之罪惶恐俟勘云矣莫重保障之地烽燧何等至嚴而烽臺直之被酒失瞭無端不擧者極爲驚駭該府南山烽火旣已不擧則陽川開花山烽燧必無次次相應之理而昨日木覓烽燧如例擧火不可不査問於陽川金浦通津等邑嚴飭畿營卽爲詳査狀聞謹按大典通編烽燧條絕火處守令決杖八十監考杖一百色吏烽軍杖一百極邊充軍竝除收贖決杖該守臣之不能檢飭致有失瞭之擧者不可尋常處之且監官烽軍自有本律而嚴囚以待處分云者亦萬萬猥越該留守李義弼罷職監官烽且依律文勘處之意請分付從之
정조 21년 · 강
廣州留守徐有隣以本府部牙兵親牙兵別將把總各其牙兵所在邑守令差出事馳啓
정조 21년 · 목
該留守狀啓以爲守禦營出鎭之後左右部牙兵及親牙兵將官始以廣州居生有履歷武弁差出事成出節目矣旋因土着人之無以塡充更以有墳山京居人差出之意筵稟蒙允行之一年矣顧今事勢多有掣肘者武弁中有墳山之人豈曰全無而隨其履歷各當其任者絕罕旣與鄕將官有異則宜有廩料之磨鍊而物力凋殘不得擧論今若因循不念矯革則差出苟艱體貌乖剌將無可整之日矣竊念禁御兩營把總之守令兼帶卽是見在官方實宜倣用臣營謄錄中二去甲成兼把總以橫城縣監差下事昭然載錄自有已例此後則部牙兵別將親牙兵把總就各其牙兵所在邑守令中隨其職秩高下差出從附近團束兼管擧行似合事宜別將二員以驪州牧使利川府使差定把總三員以永平縣令原州判官陽智縣監差定計料而事係變通請令廟堂稟旨分付
정조 21년 · 목
諭善尹得孚入見如儀內閣直提學李晚秀隨入元子讀前受音自士冠禮止毋爲口容又加讀論語曰以下至養小失大也文義則饐餲之食餒敗之魚肉不食之義養小失大之義黃耇之義皆善答無礙出通栍得孚曰如有疑義更賜俯詢焉元子曰不時不食何也得孚曰五穀未成果實未熟皆非時之物食之必傷人故不食又如今人留西瓜至冬是亦非時之物似不可食也元子曰冠禮之只有士冠禮何也得孚曰天下無生而貴者當初則只是士而已故只有士冠禮天子諸侯亦有冠禮而始加之用緇布冠則似皆同也元子臨講新受音自大任止墻面而立也與得孚陳文義後元子復讀一遍
정조 21년 · 강
前同知姜德恒疏請成三問李塏兪應孚柳誠源立後奉祀金文起無廢世祀權士敏加贈賜諡賜批
정조 21년 · 목
疏略曰向者陰虹之異亢旱之災求之政令施措之間參以天人相關之理實不得其所由而猗我聖上穆然而思惕然而警乃有一百一獄疏決之擧繼有忠孝諸人抄啓之命不出十日之間上天感應大雨滂沛昔之災異轉而爲祥向之憂虞今有歡喜方今疏決之政各道冤獄次第登聞而至於忠節諸人豈無積鬱幽潛之冤乎昔我端廟朝六臣之貞忠大節前後褒貶之典非不至矣而其無後而絕祀者尤爲悲冤其中河緯地一人得因大臣之稟奏幸蒙立後之恩典成三問李塏兪應孚柳誠源四人則亦俱有傍孫可繼者而年前嶺儒上言下之廟堂而有司之臣未及擧行獨未蒙一視之澤至今數百載之下永作無主之魂在今日洩冤奬節之道宜使立後而奉祀則此何等聖朝之美事也故吏曹判書金文起亦與六臣同日死至於今戊戌加贈贊成賜諡忠毅其忠節卓異與六臣無甚差殊而于今世代寢遠香火仍闕若加曠恩無廢世祀則亦爲崇奬之盛典也至如倡義臣權士敏卽是紅衣將軍郭再祐一體之人當倭虜搶樣之時召募門徒三百餘人及七邑人士乃與永川進士鄭世雅寧海武臣朴毅長同心赴難出力成功體察使柳成龍手題狀文尙今留在及其靖亂之後鄭世雅朴毅長則加贈賜諡惟此士敏以忠贈職以孝旌閭而秩在承宣之銜未蒙節惠之典此旣有鄭朴已行之例則特許加贈仍賜易名亦可謂樹風闡幽之一大美政也批以疏辭下該曹稟處
정조 21년 · 강
命六曹堂上牌招察任
정조 21년 · 목
敎曰貶坐當前六曹未肅拜堂上竝牌招察任
정조 21년 · 강
命二兼番將以假將差出
정조 21년 · 목
兵曹啓言二兼禁軍番單子明日當爲修正以入而該番將具絳改差代以本曹判書之時未出仕不得差出何以爲之敎以假將差出
정조 21년 · 강
義禁府以時囚李星會李元喆原情啓
정조 21년 · 목
該府啓言龜城府使李星會原情以爲渠到任之後校隸之橫拏村閭嚴束痛繩今此金呂喆以邑校殺越人命情犯至凶斷案已具則嚴加刑訊卽捧結案而只緣呂喆凶頑末卽取服以致獄事遲延渠之不能檢束之罪在所難逭云曾經宣傳官請議處允之又啓言植松前萬戶李元喆原情以爲渠赴鎭後新還無遺畢捧舊還中未捧各穀六百十六石年事雖稍登荐歉之餘新舊竝督勢同弩末所捧僅爲二百二十九石零其餘則皆是流絕之類不忍嚴督終歸於居末之科云請刑推得情敎以除刑推議處
정조 21년 · 강
召見諸承旨及藥院提調下直守令于誠正閣藥院提調金文淳平山府使李彥敬報恩縣監宋益鼎
정조 21년 · 목
諸承旨持公事入侍藥院請診也
정조 21년 · 강
命旌義人前假注書高鳴鶴陞付典籍使之起送
정조 21년 · 목
因事變假注書望筒敎以一番擬望點下旋卽差代反不若諺所謂漢江之浴殊非務實之政而以高爲姓懸以旌義在外則知是夫高良之高豈非島中之名族乎前假注書高鳴鶴令該曹口傳陞付典籍使之起送
정조 21년 · 강
命申明注書還付時本院薦狀越送該曹之意枚擧啓辭之規
정조 21년 · 목
承旨洪仁浩啓言注書還付之時例自本院薦狀公事越送該曹之意枚擧啓辭而近來則不爲啓辭直送該曹者雖因謬例實非當初定式之本意此後申明舊規依例啓辭似好矣從之
정조 21년 · 강
推刑曹判書權▣參判申耆參議李泰永
정조 21년 · 목
承旨尹光顏啓言凡啓目結語之以何如爲辭自是格例而今此秋曹覆啓中公州殺獄罪人李日得獄案啓目之只以上裁結辭者係是違式請當該堂上推考從之
정조 21년 · 강
執義尹悌東請掌令鄭最成出仕從之
정조 21년 · 강
命寧邊囚朴尙七嚴訊得情刑曹諸堂及該道臣重推道臣査官等做錯委折使之首實祥原嚴禾包里獄案還下送使之更査以聞平壤許旭海事嚴飭道臣廉探招供外事情仍又親執按査指一狀聞永柔孟夾依前嚴訊該道臣付之廟堂論勘刑曹諸堂越俸一等首律官令京兆尹嚴問捧招以聞龍岡吉男伊事令道臣嚴飭該倅未盡究問條件速卽詳覈報來後狀聞仍命該道諸査官等削仕六朔未錄啓四度亦卽決折以聞
정조 21년 · 강
重推承旨洪仁浩
정조 21년 · 목
敎曰勞逸之倒置久矣何事不然而設置有司之官職分應行之事擧行若是慢忽其所回啓多不致察亦不陸續登聞如許刑官焉逭重勘而姑不處分者欲責來效而該房之不爲嚴飭駭然亦爲甚矣該堂已有問備於獄案而巽軟之承宣不可無飭爲先從重推考嚴飭該曹
정조 21년 · 강
御春塘臺頒賜濟州貢馬於諸臣
정조 21년 · 목
司僕寺啓言濟州出來先運歲貢馬二百十疋內一疋船中故失一疋到中路故失五十疋箭串牧場放養次雌馬代三十疋壯勇營軍馬代二十二疋華城府親軍衛分給計除實納馬一百六疋命大臣閣臣承史武臣以下如例頒給
정조 21년 · 강
全羅監司李得臣以順大府琉球漂人問情馳啓
정조 21년 · 목
該監司狀啓以爲順大府使崔守魯牒呈內本府地方防踏鎭掌內安島前洋漂到琉球國船人問情次今閏六月初三日府使與左水軍虞候金志學防踏僉使韓有春會于彼船所泊處試以書字問之則彼人二十一名中金成德仲間等二人粗解書字而答云琉球國人漂流根因則取考所持公文乃是自福建成給移咨而昨年六月十五日自琉球國中山府載來貢米次向往八重山同月十七日回還時遇風漂流七月初一日漂到溫妙府永嘉縣自永嘉縣護送自福建成給移咨今年六月十四日還歸琉球國矣同月十七日猝遇大風二十八日漂到此處云看審其容貌衣樣則耳目口鼻與我國人無異而身體不甚壯大聲音極其細軟接人之際敬恭之色顯於顏貌見官長鳴錚而迎之送亦如之合掌四拜言語之際必又手俯伏與人對坐終日跪坐頭髮則中剃外存上以結䯻以蠟脂塗粘亂髮各以金銀之屬作大小二簪插之䯻下大簪則頭刻梅花樣花則向前尖則向後小簪則上作耳括下作齒槥不巾不冠有鬚者左右勒鬚無不削去細削竹片結作戰笠樣中鋪竹葉掛在船上似是雨下時所着二十一人所着衣服則上下着布木單衫袴而衫則無領又無斂袵之纓只有數三紐且以黑白色交織或純靑純黑極細布木作周遮衣袖爲闊袖長與身齊初無斂袵纓狀如山僧長衫似是待客之上衣且以黑繒半幅絞作帶或以金繒圍腰而俱無垂紳足則不襪不履徒跣而行飮食則炊飯而置於鼎中臨食時盛於盡甫兒以箸食之食盡又盛前器或三次或二次盡量而止後飮冷水而已饌物則不過甘藿羹石魚之屬而以鷄苽艮醬等物給之則受而食之船隻完全而制樣與我國舟艦制異頭尾與腹下底及上邊廣挾高下無不相同狀如升樣付杉不以木槊皆用鐵釘船頭有兩角而角上以黑白彩盡日月樣全船內以石灰緊塗外以朱黑色塗之可載四五百石穀物以均量尺尺量則船長八把五寸廣三把三寸高一把三寸前帆竹檜木長七把圍四寸五分其上懸綿布二幅風正旗一面黃心紅邊以布帛尺長二尺廣一尺二寸上闊下尖又以紅綿布摸製日形縫着其中後帆竹檜木長十把圍八寸其上懸綿布二幅風正旗一面亦如前帆竹旗以布帛尺長二尺五寸廣一尺五寸陞旗竹一箇插在後荷盤長三把八寸圍一寸四分其上有紅綿布一幅號帶旗而以布帛尺長四尺五寸廣七寸二分又有靑綿布二幅體旗而以布帛尺長三尺廣一尺四寸以白色摸繡七星形旗上頭橫板以靑紅白彩盡獅子形後荷盤板外面居中以紅彩色盡日形其內別作小龕形坐童子金佛抱小佛而無常爇香燃燭汲水小船一隻本板七片長二把七寸廣一把竝爲圖盡彼人姓名年歲居住及問情記後錄上使所持卜物修成册以報公文一張及物貨花名册子依其規模別紙摸上而物件中書册卽孟子三秩詩傳四秩書傳一秩而與我國行用者無異同故不爲摸寫彼人等願以海道還歸而所傷船什請爲造給故今方措備而留住間供饋之節每日白米六斗三升生雞五首石首魚三束甘醬三升土醬三升眞油九合甘藿十八條鹽三升苽子二十箇燒木十束小炬三柄南草三把醋一升五合磨鍊以給事牒呈矣琉球人之逢風漂到而人物無一渰死船隻亦爲完全所載卜物不過隨身衣服及書册藥料等物問情記開錄于後船體依例圖盡卜物及船什數爻修成册竝與摸寫公文一張花名册子一件上送于備邊司船體圖盡旣是重邊情之意則諸般形色當爲依樣摸盡而船體或黑旗色紅黃俱不塡彩公文踏印處印跡某色亦不區別所持物件中旣有公納與私物則公納幾許私物幾許固宜更問而全然漏却誠極疏忽該府都次知吏鄕拿致嚴懲當該問情官左水軍虞候金志學分付該營使之嚴棍彼人等旣願海道還歸謹當依近例待順風發送莫知方向迷其歸路則茫茫大海不可遽爾發船指南鐵一面爲先備給差定護送差使員多定慣水船人使之善爲指路所傷船什星火措備所着衣服卽速製給越海糧饌預爲備置事發關分付于左水使趙岱處○問情記問爾們居住何國何州何村答琉球國中山府泊村久米村居住問儞們何年何月日緣何事向何處何月日漂流幾日到此答俺等去年六月十五日往八重山載年貢米一百四十包將歸王都同月十七日遇大風大波失十方七月初一日漂到溫州府永嘉縣則永嘉縣送俺等於福建省從福建欲歸琉球國今年六月十四日發船矣同月十七日遇大風波於大洋中同月二十八日漂到貴國矣問失十方者何義耶答不知方角之意矣問溫州何處地耶答浙江溫州府也問旣載貢米則是何米而船中所存幾何耶答載粟米一百四十包逢風漂流之際盡爲缷下於海中餘存者只三包問幾斗爲一包耶答二十四斗爲一包問同船諸人合爲幾人姓名云何年歲幾何答曰通事金成德年三十八居久米村宮平年五十三居泊村仲間年四十習惟懷年三十八池原年五十六浦崎年三十二上地年四十柏國吉年四十一翁長年三十八金城年四十六船國吉年五十一松國吉年二十四仲村年二十七粟國吉年三十五比嘉年三十浦戶年年二十一新城年三十四大嶺年三十八伊作年四十七琉富城年四十一仁黃年十三竝居泊村問伱們父母俱存亦有妻子乎答翁長父母無妻子有金成德父死母有妻子有宮平父母無妻子有仲間父母妻子有習惟懷池原父母無妻子有浦崎父母妻子有上地父無母有妻子有柏國吉父有母無妻子有金城父母妻子有粟國吉父母無妻子有松國吉父母妻子有仲村父母無妻子有比嘉父母妻子有浦戶父母有妻子無新城父有母無妻子有大嶺父母妻子有伊作父有母無妻子有琉富城父母妻子有仁黃父母有妻子無船國吉父母無妻子有問伱們自漂風所到我國幾里答遇大風失十方轉轉漂到於貴國海路幾里不得詳知問伱們漂流時有同行船隻乎答無有矣問伱們發船時有伱國公文乎答果有公文而已上於進貢使者耳目官正議大夫更無他件而自福建省還向本國時有移咨一度成册一度矣問船中所載物件何樣物種耶答蘇木桂皮山歸來甘草甘松淸明茶大小箱子碗衣包竹箱雨傘紙地等物問船中所在物出示可也答可矣問今見物種則與福建省所錄船上物種多有相左何也答遇風漂蕩之時勿論貴賤多數缷下於海水餘存者只此其所相左不是異事問伱們漂風日久其間止泊於何處而今始到此乎答福建移發後更無止泊處矣問八重山伱國之何許地而里數距國都幾何耶答琉球地方合爲三十六道八重山卽外道也道里則距王都三百二十里矣問中山府泊村距王都幾里耶答二十里許矣問伱們皆是泊村之人則往八重山載貢米何故而船隻官船耶私船耶答船隻私自造作貢米則船人運納自是俺國之法也問康熙乾隆通寶在船中儞國亦行中國之錢耶答俺國則不用此錢而在福建時雜物買用之餘尙在船中問問情次登船時儞們立旗鳴錚何故耶答大人往來時用之乃是敬待之意也問儞們船隻所載物件及藥種皆是儞國所產耶答此自福建省貿來矣問所載物納于儞國者耶儞等私物耶答或有公物或有私物問儞們頭髮內削外存而鬚毛中左右勒鬚皆削何意耶答頭髮之內削鬚毛之傍削俺國之俗自古如此問儞們船中坐童佛而大佛抱小佛何意耶答此亦國俗自古如此問備國昨年年事豐凶何如答琉球國本多大風風多則年凶風少則年豐而昨年則幸逢年豐問儞們中有仕宦者耶答無有矣問二十一人中解文字者幾人乎答金成德仲間等數人矣問多日漂蕩之餘儞們能無生病者乎答幸無病患者矣問儞們漂流之時無淹沒者乎答今年則無淹死昨年眞牛爲名人大風之夜坐船上大便墮水死山鐃覇亦於在溫州時病死矣問船中有小小犬臾是何用耶答爲其守夜也問儞們欲以旱路歸乎欲以海路歸國答欲從海路歸國問欲由何方而歸耶答所向之方茫然不知惟待貴國之指示也問船隻完固無可修改乎答後帆竹倒入里乼一代長十三把圍三寸貫子所長三十五把圍三寸龍層乼一代長十三把圍三寸五分碇貼回龍木一吐長二把圓徑二尺汲水船前本板傷處所入板二立長半把鐵釘三十箇鷗木五乙項暫傷處鐵帶長三尺廣一寸五分厚三分中鐵釘十箇等物破傷惟願造納矣問儞等留此時繼給糧饌又當備給衣服我國慰恤遠人之恩德自前如此矣答多謝多謝問儞等船隻破傷什物亦當自公備給矣答多感多感
정조 21년 · 강
平安監司朴宗甲以濟州漂人八名自義州出來馳啓
정조 21년 · 목
該監司狀啓以爲卽接義州府尹沈晉賢狀啓謄報內通官領率我國漂海人八名出來故漂海人李邦翼李邦彥金大成李有寶任成柱尹成任李恩成金大玉等處問情後仍爲交付前路次次上送云李邦翼等八名之漂流異國俱得生還者萬萬奇幸申飭沿路各邑各別供饋定將校次次護送于原籍官濟州牧計料
정조 21년 · 강
義州府尹沈晉賢以濟州漂人李邦翼等從大國出來馳啓
정조 21년 · 목
晉賢狀啓以爲昨日亥時黔同島把守軍進告內中江越邊大國人出來云故卽令訓導往見則通官寶德與其從人六名持馬七匹受禮部咨文領率我國漂海人八名來到而李邦翼所供渠以濟州牧左面北村居生之民武科及第曾經忠壯將爲亡母永窆定山於本面牛島地上年九月二十日與同里居李恩成金大成尹成任再從弟李邦彥使喚人金大玉任成柱船主李有寶等七人作伴一以觀山地一以翫秋景乘船向牛島牛島卽自本州水路五十里也朝飯後發船將近牛島之際東北風忽然大作不能制船漂入大洋莫知去處二十五日夕風氣少息擧頭四望則東南有三大島只在三四十里許意以爲此必日本外島東北風忽又大作漂向西南大海之中隨波上下無處安泊五日之間飢渴轉甚二十六日雨下故衣服沾水取飮僅得延命十餘日飢腸腹痛兼發難望生道十月初四日朝忽有大魚跳入船中故煮熟分食則精神稍定日暮時幸泊一島渠等八人僅僅下陸倚石而偶有一人來見而去不久數百人來到乃是大國人也領率渠等入接一處渠雖不通言語略知文字故書問地名乃是福建省澎湖府界外島也卽以粥飮分饋過宿後初五日有人領去渠等於所謂媽宮大人處始爲饋飯書問漂海事情而渠等素知濟州爲琉球國所忌故以朝鮮國全州居生之人因事出海漂風到此書示仍爲留宿初六日到澎湖分府連日留住不勝愁悶以速送本國之意書納官府則答以待風息當護送臺灣府云數日後衣服各一襲製給其後更爲呈文則答以船隻未備數日後當出送云矣二十六日招入渠等渠則給錢十兩七人則各給錢四兩渠所着貂皮揮項一件風遮一件雖經雨渝濕南中之人見而甚喜自衙門買取風遮給價銀十兩伊日夕至媽宮前洋登船發行二十八日夜到泊臺灣府前洋下陸經宿二十九日入臺灣府城內乃是大都會一勝地也然渠等入接處人不相通悶鬱亦甚每日每名各給白米二升饌價錢八十文十一月十四日所謂總兵領去渠等於衙門三位大人列坐問情後渠等處各給毛帽大綿衫綿喪皮袴綿襪布鞋都賞大米二石猪一口羊二口酒二罈雞八首銀子二十兩渠等船隻雖破傷亦給價銀三十兩故渠等以文字致謝十二月初二日轉送厦門分府次委差官員同登一船初七日發船仍遇逆風初十日還到媽宮前洋留住自衙門各給錢文十貫同月十八日還爲發船向厦門二十一日到泊留宿而其處商賈願買渠揮項故捧價銀三十三兩放賣二十三日發行而此地山多野少路逕險惡自衙門各給轎夫歷東安惠安等縣二十七日到泉州府自衙門賞給銀子各一兩三十日至興化府過歲丁巳正月初二日自興化發行歷福淸閩縣初五日到福州城內住接於法海寺多日留宿不卽發送故再次呈文於布政司衙門則以待奏聞回下當發送爲答而福州距皇城爲六千七百里程道自然遲滯而每日每名各給錢一百文使之從便自饋而留六十六日至三月十二日定委官發送北京而出西門外黃橋江乘船作行過嚴州望見嚴子陵釣臺過杭州大善寺蘇州寒山寺楊州金山寺而領去官員隨處翫景故渠等亦隨以歷覽而鄕心日切不得詳玩自楊州江都縣衙各賞香一部四月十八日到高郵下陸十九日到寶應縣二十三日過郯城縣五月十一日到北京入接於朝鮮館自禮部招入渠等使通官問情後留二十日而六月初一日提督來到館所各給賞銀二兩初二日定通官給車輛次月供饋無事出來而同船之人俱得生還各人所持來唐貨及各處賞銀錢有難以本色持來竝與船隻揮項銀換貿如干物種而來云解開搜檢則李邦翼物件木衾一件羊皮赤古里四件靑片氊一片貢緞二十尺帽緞十尺雜香六箇針子一封斗靑四尺石鏡一面烟竹十五箇剪子三箇帽子二立筆三柄色絲一兩唐墨一頂色囊一箇斑布袱一件諺書日記三件皮布二尺靑木長衣三件花子皮赤古里一件李邦彥物件黑角二十張火石一箇花子皮赤古里一件靑木長衣一件斑布六匹唐墨二頂禾紬五匹破綿子二斤花器十七箇木揮項二件釣索三部金大成物件羊皮赤古里六件帽緞七尺貢緞一尺帽子一立烟竹二十五箇剪子四箇大針一封火金二箇白礬一兩胡椒一兩木揮項二件色絲一兩眞梳五箇角香二箇斑布一匹靑木長衣三件雜香一箇破綿子四斤花器二十立木衾一件李有寶物件搗馬尾二桶藤鞕三箇黑角十二張釣索一部花子皮赤古里八件任成柱物件破綿子三斤眞梳七箇靑木長衣七件帽子二立木揮項二件斑布一匹釣索二部剪子三箇帽緞十三尺貢緞三尺斗靑四尺烟竹七箇雜香二箇花子皮赤古里四件尹成任物件黑角四張木揮項一件帽子一立羊皮赤古里四件斑布十匹靑木長衣一件破綿子四斤眞梳五箇剪子八箇火金二箇花器十立白礬一兩斗靑四尺石鏡一面火石半斤唐墨二頂烟竹四箇李恩成物件木揮項一件帽緞五尺香冊子一箇剪子二箇眞梳二箇角香八箇烟竹七箇白礬一兩枕皮一件帽子一立靑木長衣二件破綿子二斤羊皮二張花子皮赤古里四件釣索一部斑布五匹靑花五兩金大玉物件黑角六張木袴一件斑布十七匹木香十一箇角香十五箇色囊二箇眞梳三箇靑花五兩釣索三部靑木長衣三件破綿子三斤還給各人等處護送帖文依例成給交付前路次次上送
정조 21년 · 강
召見大臣備當于熙政堂
정조 21년 · 목
敎曰本司坐起旣來會後日次次對進定於今日○予曰數日則以諸道獄案酬應頗多雖暫時滯留亦無不可而此雖閏月異於他月必欲於數日內盡爲判下者意蓋有在秋曹堂上不能連續回啓反致間斷尤覺其勞然今則所餘無多矣秉模曰法官若能明白論理平允奏當則自上可以循例判下而此亦人才不古不能一一得當每勤措辭判付許多獄案幾乎無一度不然尤豈不仰費聰明乎實不勝伏悶矣予曰關西獄案之以速死與必死互爲說去於題辭跋辭法文中必死處速死處是何等區別處乎日子久近元犯生死實係於此而若是昧然刑官又從以泛稱必死寧不悶然乎大抵有國之政孰有大於愼刑獄厚民生乎且近所謂激揚等事未見其效前三銓疏中靑雲緣樹惟汝進進云者予則曰年少口氣實有可取所謂父兄之勸子弟者莫不嚇之以官職曰進取者無咎退步者可懼爲此計者賊夫人之子而其疏能說得出來予所以謂有可取也秉模曰世人皆能於官爵有恬退之心則豈非世道之幸乎予曰李書九今日亦不入來乎予方以金祖淳之辭免銓任爲可取而必欲使書九行公於有司堂上者似若矛盾而此有大不然者爵祿可辭必有蹈白刃之心然後可以辦得書九果是白刃可蹈之人乎如有此心則何爲行公於備堂乎予見其備堂處義固已非之如不欲行公則直不行公可也始似不欲行公終又行公果何所據乎此無他一種流來俗習纏繞沈痼內濟已私外遮人眼似入似出搖蕩如風枝今此力避有司是眞難進易退乎難進易退自難進易退國體公格自國體公格當於今日以漂人咨文事使之就議於左相矣書九果是何人也以予作成陶鑄之故乃至於此而敢欲售此等之習乎予雖否德君師之責在予一人今日朝廷若知矯風正俗之惓惓苦心孰敢不惟令是從乎且其本末長短予所洞知其父李遠之事亦非不知而每以嘉善矜不能之意不欲索言矣大抵近俗之引嫌巧避予不欲正視淸顯之職百計圖得旣得之後必欲捱免雖疏遠之族若或同在銓曹則以此逡巡故近者有三大姓家不行銓官之擧矣若使李書九處義合當則予將嘉奬之不暇豈强其不可强乎以此事前後筵敎不啻屢矣而聽若不聞無乃不能詳聞筵敎而然乎抑亦因近臣中是任之曲副而援以爲例乎徐龍輔則聞有微嫌於左相而減下是任非爲此耳勢多難强故也秉模曰今人每稱古人而古人處義亦不敢往庭直遂如故相李畬以亡父遺敎力辭吏判而終不敢遂其志其時眷遇無異山林其親之遺言其重又何如而義所不敢處猶不敢直遂況如書九之處義乎臣於筵退後謹當招致面傳下敎矣秉模曰臣每伏讀勞逸之敎不勝惶汗關西獄案字樣甚細最難看閱而如速死必死等字之違於法文處聖明無不畢燭於許多案覽閱之時而秋曹三堂擧皆泛看如臣無似又不能隨事淬礪仰弛聖念實不知何以爲計矣予曰近年以來精力漸不如前觀於勞逸之敎可以知此意而每見朝廷事幾乎忘寢矣予曰今人坐不讀書如李書九人或意其多讀而實則全不讀書向來天使徐某之對卽所謂該博而此等該博用於何處稱以考據之學而一轉則爲稗書小品再轉則當至於所謂邪學而後已曷若捨却其該博留心於我東典考之大有所益乎向以北儒文體觀之質厚有氣力大勝於京儒之文此非多讀之效乎秉模曰左相以還弊事陳達而姑未稟處實未知其如何得當矣予曰還穀之弊言亦支離而一言而蔽之曰盡分最爲百姓難支之弊盡分由於用耗用耗由於給代給代作俑於營閫之捄弊先塞此路然後可除還弊矣予曰左相每以還耗之取用常切慨然而若半分則從前盡分取耗之用無以充補苟探其本如嶺邑捄弊之劃得六萬石耗條亦豈謀國之道乎以公貨而給債蕩其債而還請國穀陵夷至於到處請得矣若果半留則守令設或潛自染指陸宣公奏議中以其所有禁其所無云者豈非糴弊準備語乎生民塗炭莫如近日軍弊雖未盡祛只罷保米亦可革一分之弊此亦得人政擧然後始可議到而其數則無多禁御兩營不過爲六千石矣予曰黃州築筒事左相曾有爲華城設施故右相因民訴欲爲査處而未決云卿其知之乎秉模曰果有査報而故相未及題送故臣以更査以報題送矣予曰浦戶五六十戶似爲不便旣曰民弊待査報善爲決處也總戎使金持默曰北漢埋鹽處詳問則訓倉所積之鹽爲五十石其外皆是炭也或埋東門內或埋於文殊寺洞口矣予曰欲掘之則山脈無或有穿鑿之慮乎卿其問之詳錄以入吏曹判書金載瓉曰六月有卿宰侍從被謫蒙放以下罪名蕩滌之下敎而李運彬以被謫蒙放獨漏於蕩滌似是不入於吏曹抄錄入啓之中故敢此仰達矣予曰李運彬其時入於抄入之中而抹下矣此後則年例歲抄中雖爲書入而其外別有赦典之時則勿爲擧論以此書壁行大護軍沈煥之曰以李書九事下敎嚴截臣等震懍惶戲無以仰達而第伏念惟令是從之敎恐非十分至當矣聖德光明凡在臣隣惟當贊襄欽頌而堯舜之朝亦有吁咈之美今此下敎伏未知如何也予曰卿言異於今人之言非不好矣惟令是從云者蓋有激而發也李書九事果成說乎煥之曰書九非不知惶悚而問議之行似涉難處無怪其不欲往矣予曰難處則小公格則大凡事必謹於微故里名勝母曾子不入邑號朝歌墨子回車此則自遠而避自細而察書九之當初行公於備堂今忽逡巡於有司此果何許處義乎苟有眞箇不行公之心則何不於備堂之任決其去就乎近俗所謂辭官非實心辭官卽一弊習之大者官情內熱淸要是艷及其得之也以若躁進之心反作要名之計究其心迹果是何許人也卿以惟令是從之敎以爲過當而又有所不然者率性之謂道則於此無容人爲只循天命之性而已然則以率循亦謂之謟於天乎予之使書九行公者旣非悖於理則書九何不從予之令乎終不承順於當行之命令則是抗命也犯分也下敎雖加於此予未知其過也往大臣之家入見與否在前政官亦有如此之事容或有挈矩之道而屢次嚴飭之下不欲承膺破壞公格全無嚴畏是果何心煥之曰聖敎至此大體則臣豈不仰認而此非自朝家摧折必送之事也予曰如此等事豈可不摧折乎旣曰矯俗而反爲循俗則可愧金祖淳之言矣其言雖與此事相反而如許俗習痛革然後朝廷之紀綱可以立矣大抵此人出入無常太近柔弱比如稚弱處子婚嫁之前必藉手母及其長成傅粉抹朱足可自爲而猶待手母之手然則老而產子娶婦尙有手母乎予又曰卿不見鳥雛乎雛雀之毛羽已成者足可自啄自哺而見其母雀則張翼開嘴半粒之微若將不能啄食者然苦索母雀之哺之此亦可以反隅矣凡人情習熟則少有嚴畏之心雷霆之聲人所罕聞也故聽必畏之人之聲則以其慣聞而耳熟故當畏而不畏今之俗習末如之何矣皇天無親惟德是親予於此句每熟誦之矣今日廷臣亦知惟命不于常之義可也
정조 21년 · 강
命平安監司朴宗甲越俸一等
정조 21년 · 목
右議政李秉模啓言因永柔孟春奉獄案有當該道臣付之廟堂入啓論勘之命矣速死與必死用處不同條件各異一字之間所係甚緊則題辭跋辭之或稱必死或稱速死囫圇說去有若意義之初無區別者壞損獄體大關後弊請當該道臣朴宗甲罷職敎以爲先越俸一等
정조 21년 · 강
命前同知姜德恒疏本捧納承旨李海愚罷職
정조 21년 · 목
右議政李秉模啓言褒忠奬節卽聖世令典是何等謹嚴處而向來前同知姜德恒疏中所請全沒倫序反歸瀆屑雖是老昏之致喉院之不爲退却無難捧入極爲未安請當該承旨罷職從之
정조 21년 · 강
命景慕宮官員勿拘詞訟直除守令事仍爲定式
정조 21년 · 목
吏曹判書金載瓉啓言景慕宮官員勿拘詞訟直除守令事年前曾有下敎而無仍爲定式之命更爲一番稟定然後臣曺可以擧行矣敎以仍爲定式
정조 21년 · 강
命禁衛營兼把總守令窠以該營把總間間差擬
정조 21년 · 목
禁衛大將徐有大啓言本營兼把總守令十二窠卽本營把總自辟窠也以把總間間差擬乃是古規而近來則此法全廢豈無把總輩抑鬱之歎乎大政當前而今適有窠請申飭銓曹復舊收用從之
정조 21년 · 강
命平安兵使書道內兼營將守令殿最事置之
정조 21년 · 목
御營大將李漢豊啓言各道兼營將守令兵使擧皆殿最而咸鏡之北道及平安道元無是規北道則名號旣稱衛將其不爲殿最或不無所據至於平安道則營將考績比他道尤當自別而獨無殿最者揆以事例非但斑駁亦無管轄之意此後則依諸道例一體殿最恐合事宜矣敎以大臣之意何如右議政李秉模曰如欲警飭則雖不別書殿最自有其道關西之不以營將別立名號意亦有在臣意則不如仍舊勿書矣從之
정조 21년 · 목
副校理洪秀晚啓言今日賓對有追後詣臺臺臣入侍之命而承旨不能諦聽傳布致使臺臣未及登筵事甚未安請當該承旨推考從之
정조 21년 · 강
推全羅水使趙岱命順天漂人待順風從便發送越海糧資亦爲優給
정조 21년 · 목
備邊司啓言卽見全羅水使趙岱順天安島漂人問情狀啓則以爲今此漂人明是琉球國人願從水路還歸而內洋形便不可慣習於外國人以外洋指路護送事恭俟處分擧行爲辭矣待問情從願發送之意纔已奉傳敎行會只當依此擧行而海路之必從外洋其勢卽然內外洋之說徒煩層節且直請處分亦極未安該水使趙岱推考待順風從便發送事請卽分付越海糧資亦爲考例優給之意申飭允之
정조 21년 · 강
命全義囚黃大潤事嚴飭推官更覈亦令道臣待秋巡親問十分無疑然後先放後聞
정조 21년 · 목
刑曹啓言全義縣殺獄罪人黃大潤事首吏官婢强弱懸殊或有扶强而抑弱者亦有惡强而矜弱者此固人情之或然或不然者而此吏此婢則直就事實之明著者足可斷案不必拘於吏婢强弱之分福娘母辰每之籲冤辭意節節誣同則專出於倖望其惡强矜弱之計而一査破綻渠亦自服此獄頭䐉已可知也五禮之病死屍親無不質言而追責其官不開檢或近於惡强而莫丹之殀札實在鬧後經旬而兩檢官之苟覓實因非扶强卽嫌强也大潤之經年滯囚屢被刑訊論以元惡鄕吏跳踉肆氣之罪則亦足懲礪而斷以殺死具案成獄恐未知其的當請上裁敎以該縣雖小首吏與凡吏必當逈別而一官婢之在逃不分星夜身自趕追者安知無別般私憾存於其間乎通編濫刑條論及各邑校鄕吏任等笞杖殺人有區別公私之文而又云邑吏一依平民例處之大潤之傷害人命不止於福娘而已無論有心無心邂逅不邂逅湊合不湊合抑强扶弱之政正合於大潤想其光景論其罪狀則倖逭於一律豈成說乎但殺獄體段至嚴旣以傷㾗歸之於不明的則勒使訊推亦似無義嚴飭推官別出意見究覈未盡條件亦令道臣待秋巡到親問窮覈放之十分無疑則先放後聞事分付
정조 21년 · 강
判下嶺南獄案十二度命咸陽盧嶂還囚邑獄各別嚴刑斯速捧遲晚當該道臣守令及刑曹堂上幷推考星州囚姜六孫嚴刑勘配固城囚趙聖輅延日囚姜元戹別加嚴刑遠惡島充定苦役金海囚曺命徵酌處晉州囚私奴大己獄案爻周下送刑曹諸堂推考東萊囚尹命采嚴訊取服眞寶囚金守業更査巨濟囚崔龍宅晉州囚成斗錫幷另加訊推淸道囚朴朔不令初檢官申大羽詳覈報營後登聞咸昌囚崔遇龍待干連金福德捉致後詳覈狀聞
정조 21년 · 목
藥院請診承旨持公事入侍也
정조 21년 · 강
遞承旨尹光顏以李集斗代之前望也尋命勿施
정조 21년 · 목
光顏不爲仕進集斗前任安東府使解由未出也
정조 21년 · 강
命承旨李海愚罷職分揀
정조 21년 · 목
司僕寺啓言兼內乘李海愚方在罷職中其代請令該曹口傳差出敎以傳旨分揀草記則置之
정조 21년 · 강
持平李明孚疏請元子入學仍辭職賜批
정조 21년 · 목
疏略曰竊念儲貳八歲入學三代不易之規而我朝常行之法也惟我元子至于今年恰滿八齡而初夏盛儀止於開講或謂欲行就學之禮則必在封册之後故我殿下凡於爲元子惜福之道靡不用極稱元子而當豫建之號就師傅而替入學之典姑徐張大之儀文只收就將之實功臣則謂不然夫所謂惜福云者乃是居處動作之節服食器用之物勿令侈大務從省約之謂也式遵先王恭行古禮則適可爲膺福之基何害於惜福之義且況册號之擧卽有國常典而元不是張大之事也若曰莫重之禮宜待鼎盛之年而元定之典踰越應行之歲則殊非古聖王立法之本意其於國體不瑕有苟簡之歎乎至若一部小學卽我元子家庭之學近自開講以後固仰諮問之益溫繹之勤而今於深宮講討之席鎭日誦之於口若又黌堂揖遜之場及時行之於身則尤豈非早諭之極臻者乎伏願亟擧應行之典焉且伏念睿學成就之方尤莫切於殿下之身敎經筵身敎之說旣有儒賢之發端臣請引而伸之夫經筵之停與設在殿下典學之工固若無甚緊關然而我祖宗所以作聖之根基傳心之家法惟在經筵我殿下所以仰接精一之統俯啓於萬之業者亦惟在經筵況今聖子聰明漸啓迨及此辰身敎之效百倍於言敎胄筵之工實本於經筵伏願殿下亟設雙日之講彌勒三晝之接討論經旨商確治謨而引我元子侍坐參聽則不言之中薫陶於濡染啓發於觀感退御雷肆遵我大朝之成規則其於緝熙光明之學不待勸而自勉矣批以爾請由於生疏禮意自有所重附陳曾有筵敎爾其勿辭察職
정조 21년 · 강
召見來待諸臣于便殿整理堂上鄭民始李時秀徐有大徐龍輔李晚秀尹行恁原任直閣南公轍
정조 21년 · 목
予曰六月有閏十八日豈可虛度況誕辰旣仰體慈心不得以小饌表誠則此月此日諒非偶然欲以小饌志喜而慈心每存張大之戒不可不仰體器數比昨年稍減三之一內外賓床數以百床磨鍊熟設所入切勿籍借於戶曹予又曰子之昨日賓筵所敎專出於矯俗之義蓋貪進無厭惟爵是圖如前三銓所謂靑雲綠樹惟汝進進者固是流俗之蠱人心術者而若其宦情內熱淸宦要職惟恐不得及其旣得之後及生自便之心兼售要名之計不問公格之有無不知君命之嚴畏此亦流俗之一弊古人以爵祿可辭比之蹈白刃蓋言其事之至難若不顧面前出處之當否惟以辭爵祿爲託則其事及易何可比之於蹈白刃之難乎孔子雖在下位當時七十子猶云無思不服冉求一言之失而猶且鳴鼓以攻之若在上位而行刑政則其所攻之者必不止鳴鼓而已且三軍之帥未必盡是良將而旣爲三軍之所統屬則推轂以後惟意生殺之三軍莫敢不從令子雖否德視今世滔滔者流君師之責有所不辭況子思所云率性之謂道者循天道之目然無人爲之作用而非有所求媚於天也予之所秉執者非有害於義與道則爲臣者但當循而不悖而已此與惟予言莫之違意思逈然不同而二提學乃以惟令是從把作一言之失又曰何必强其所不欲李書九之旣行備堂之任而獨避有司之名者於義無當且古人之應避而不避者亦多則使之行公者有何不可乎有何不可强者乎當時非不欲卽加處分而乃其爲言則髣髴成說故姑且頷之而卿等第思之渠輩平日惟令是從乃於一書九勸出之敎反以從令二字持予乎予處君師之位而行三軍之令不率敎者誅不從令者斬登此筵聞此敎者出而傳沈煥之
정조 21년 · 강
命壯勇營別將把總挨次之規載之節目本營射講時別將之曾經捕將者除其射講
정조 21년 · 목
該營大將鄭民始啓言本營之制蓋遵國初龍將虎將設置之義大將之下不置中軍特倣精抄廳設置時以禁軍別將承接號令之例置善騎別將使之承接操練時號令兼行中軍之事又取戚氏南軍之法不置千總只置把總使之各領馬步軍而別將則以曾經捕將禁軍別將人差出把總則以曾經兵水使人差出乃所以簡其制而重其選也別將之於把總以本品資歷言之則捕將與兵水使乃是隔等而以別將把總言之則同是堂上將官輪回入番有若僚員別無差等故體統事面亦多妨礙不可無區別挨次之道今若用節目中善騎將接待把總之規別將新差則把總往現而必先通剌路上相逢則回馬言語致敬而相拜時把總先拜別將番次亦爲除減雖不純用待中軍之禮亦有以明其不敢抏之義載之節目似合宜矣從之又啓言武臣堂上朔試射時曾經捕將之人例爲懸頉不爲應射故各軍門中軍之曾經捕將者該營射講時大將監試而亦不應射講每以受由懸頉於單子云本營別將亦是曾經捕將之人而應射與否姑無定規多有掣礙曾經捕將之不爲應射雖未知何所據而流來已久便成規例單子中每稱受由亦涉欠誠請本營朔射講時別將之曾經捕將者特除其射講從之
정조 21년 · 강
御定陸奏約選印進監印諸臣以下施賞有差仍分藏諸處頒賜諸臣